[pic] | EUROOPA ÜHENDUSTE KOMISJON |

Brüssel 8.7.2009

KOM(2009) 286 lõplik

KOMISJONI ARUANNE EUROOPA PARLAMENDILE JA NÕUKOGULE

Kolmas aastaaruanne (2008) ühenduse abi kasutamise kohta nõukogu 27. veebruari 2006. aasta määruse (EÜ) nr 389/2006 (millega luuakse rahalise toetuse programm Küprose türgi kogukonna majandusarengu soodustamiseks) alusel

Sissejuhatus

Nõukogu määrus (EÜ) nr 389/2006, millega luuakse rahalise toetuse programm Küprose türgi kogukonna majandusarengu soodustamiseks[1] (edaspidi „abimäärus”), võeti vastu 27. veebruaril 2006. Nimetatud määruse põhjal eraldati ühenduse 2006. aasta eelarvest 259 miljonit eurot.

Käesolevas kolmandas aruandes käsitletakse ajavahemikku 1. jaanuar – 31. detsember 2008.

ÜRO vahendatud kõnelused Küprose kahe kogukonna juhtide vahel tervikliku lahenduse leidmiseks algasid 2008. aastal. Aasta lõpuks oli toimunud 13 kõnelustevooru.

Abi kavandamine

2008. aasta eelarves ei olnud täiendavaid abi kavandamist eeldavaid vahendeid ette nähtud.

Rakendusmehhanismid

Euroopa Komisjon vastutab abi haldamise eest. Abi rakendamise mehhanismide loomisel võeti arvesse abiprogrammi sihtotstarbelisust ja asjaomaste abisaajate eripära. Programmi rakendatakse ELi liikmesriikides, kuid piirkondades, mis ei kuulu asjaomase liikmesriigi tegeliku kontrolli alla ja kus ELi õigustikku ei kohaldata.

Abiprogrammi rakendamiseks loodi laienemise peadirektoraadi Küprose türgi kogukonna töörühma raames komisjoni ametnikest ja lepingulistest töötajatest koosnev abiprogrammi meeskond. Aruandeperioodi jooksul tugevdati abiprogrammi meeskonda veelgi. 2008. aasta detsembriks koosnes see 38 liikmest, kelle hulka kuulus 3 komisjoni ametnikku, 23 lepingulist töötajat ja 12 haldusalast ja logistilist tuge pakkuvat eraettevõtja ( Deutsche Gesellschaft für Technische Zusammenarbeit – GTZ) esindajat.

Küprosel pikaajalisel missioonil viibiv abiprogrammi meeskond jätkas 2006. aasta septembris loodud, Nikosia põhjaosas asuva abiprogrammi tugibüroo kasutamist. Abiprogrammi tugibüroo on paik Küprose türgi kogukonna sidusrühmadega peetavate koosolekute ja seminaride korraldamiseks. Samuti võimaldab see teostada otsest järelevalvet tööettevõtjate üle. Töötajate arvu kasvu tõttu kolis tugibüroo 2008. aasta juunis suurematesse ruumidesse. Kontorilogistika teenuseid osutab eraettevõtja (GTZ) 2012. aasta juunini kehtiva lepingu alusel. Ka komisjoni esindus Küprosel on paik koosolekute ja seminaride korraldamiseks.

2008. aasta oli esimene aasta, mil andis tunda abiprogrammi meeskonna suhtes kehtiva kuni kolmeaastase töölepingu tingimuse mõju, kuna meeskonnast lahkus kolm töötajat ja neile tuli leida asendajad.

Abiprogrammi rakendamine aruandeperioodil

Ülevaade

Komisjon rakendab programmi ainulaadsetes poliitilistes, õiguslikes ja diplomaatilistes tingimustes. Selleks et komisjon saaks programmi rakendada, pidades kinni usaldusväärse finantsjuhtimise põhimõtetest, on vaja erikorda.

EÜ rahastatavate abiprogrammide puhul nähakse abi rakendamise õigusraamistik tavaliselt ette abi saava riigi valitsusega sõlmitava rahastamislepinguga, millega reguleeritakse näiteks maksustamist ning töö- ja elamislube. Käesoleva programmi puhul selline leping puudub. Seepärast peab komisjon toetuma eeskirjadele ja tingimustele, mida tema arvates parajasti kohalikul tasandil kohaldatakse. Sellised eeskirjad ja tingimused ei ole õiguslikult täitmisele pööratavad ning need võivad lepingu kehtivusaja jooksul muutuda. Rahastamislepingu puudumine tähendab, et ettevõtjatega lepinguid sõlmides võtab komisjon endale potentsiaalselt kohustusi, mida ta muidu endale ei võtaks. Ettevõtjad võivad enda kaitsmiseks sellise ebakindluse eest nõuda oma teenuste eest kõrgemat hinda.

Poliitilise konteksti tõttu võib Küprose türgi ettevõtjate vastu suunatud sissenõudekorralduste jõustamine (lepingutingimuste täitmatajätmise korral) olla raske. Komisjon on sellise riski leevendamiseks võtnud meetmeid (nt intensiivne järelevalve ja tugi, muudetud maksetingimused).

Komisjon toetub programmi järjepideva edu kindlustamisel Küprose türgi kogukonnale. Küprose türgi kogukonna eksperdid osalevad tehniliste kirjelduste koostamisel ja tööülesannete kindlaksmääramisel. Küprose türgi kogukonna eksperdid kuuluvad pakkumuste hindamise komisjoni. Pärast lepingute sõlmimist täidavad Küprose türgi kogukonna abisaajad juhtkomiteedes võtmerolli. Endiselt tuleb teha palju pikaajalise jätkusuutlikkuse tagamiseks.

Iga projekti puhul määratakse kindlaks Küprose türgi kogukonnast pärit partnerid. Küprose türgi kogukonna esindajad tutvuvad EÜ menetlustega, eelkõige pakkumis- ja valikumenetlustega. Toetuskavade puhul abi vastuvõtmise suutlikkus 2008. aasta jooksul suurenes.

Käesoleval aruandeperioodil puututi kokku ka teatavate teises aastaaruandes (2007) väljatoodud riskidega, eelkõige üldise poliitilise tausta mõjuga abi rakendamisele.

2008. aasta veebruaris ja märtsis esitas Küprose Vabariigi valitsus esimese astme kohtule kaheksa komisjoni vastu suunatud hagi ning kaheksa taotlust ajutiste meetmete rakendamiseks põhjendusel, et programmi rakendamisel kasutatavate hanketeadete teksti võib tõlgendada Küprose Vabariigi valitsusest erineva muu avalik-õigusliku institutsiooni tunnustamisena, ning taotles kõigi nimetatud teadetel põhinevate menetluste tühistamist.

Esimese astme kohtu president lükkas 8. ja 11. aprilli 2008. aasta määrustega taotlused ajutiste meetmete rakendamiseks tagasi. Komisjon otsustas edasise vaidlustamise vältimiseks hanketeadete standardteksti muuta. 2008. aasta mais võttis Küprose Vabariigi valitsus peamiste hagide avaldused tagasi. Need kohtuhagid põhjustasid kaheksa projekti lepingute sõlmimisel kahe- kuni kolmekuulise viivituse.

Täiendavaid viivitusi oli nende sisemenetluste ja läbirääkimiste lõpuleviimisel, mis olid vajalikud krediidiasutusega „Kreditanstalt für Wiederaufbau” sõlmitava 9 miljoni euro suuruse lepingu allakirjutamiseks VKEde rahastamiseks kaudse tsentraliseeritud haldamise teel.

Omandi küsimuses tervitab komisjon teabe kiiremat andmist Küprose Vabariigi valitsuse poolt 2008. aasta teisel poolel.

Edusammud eesmärkide kaupa

Abiprogrammi üldine eesmärk on aidata kaasa Küprose taasühendamisele, soodustades Küprose türgi kogukonna majandusarengut, pöörates erilist tähelepanu saare majanduslikule integratsioonile, tihedamate sidemete loomisele nii kahe kogukonna vahel kui ka Euroopa Liiduga ning ühenduse õigustiku ülevõtmiseks valmistumisele.

Programmi alusel antav finantsabi keskendub viiele prioriteetsele eesmärgile. 259 miljoni euro suurusest kogusummast eraldati 240,15 miljonit eurot programmi operatiivmeetmete rahastamiseks. Allpool on loetletud aruandeperioodi peamised tegevusalad ja küsimused.

1. eesmärk: infrastruktuuri arendamine ja ümberkorraldamine

Aruandeperioodi jooksul keskendus tegevus sellele, et valmistada ette kõnealuse prioriteedi raames rahastatavate suurte ehitustööde ja tarnete kontseptsioon ning hankedokumendid. Vee ja kanalisatsiooni valdkonna puhul ei vastanud projekteerimiskonsultandi töötulemused oodatule. Programmi meeskond pidi tegema märkimisväärseid jõupingutusi, et lepingu täitmine ajakavaga taas kooskõlla viia.

Vee ja kanalisatsiooni valdkonnas algatati 2008. aasta detsembriks kolm ehitustööde hankemenetlust (sealhulgas käivitati uuesti hankemenetlus asbesttorude väljavahetamiseks Nikosia põhjaosas[2]). Kavandamisetapi järel suurenes vee ja kanalisatsiooniprojektide elluviimise prognoositav eelarve rohkem kui 20 miljoni euro võrra, peamiselt Kümkoy/Sirianokhori veemagestamistehasega seotud lähenemisviisi muutumise tõttu. Algselt oli kavas Morphou põhjaveekihist riimvett võtta ja magestada. Seejärel otsustati aga magestada merevett, et vältida põhjaveekihi kvaliteedi edasist halvendamist. Muudatus toob kaasa kulude märkimisväärse suurenemise, mis võib mõjutada teiste kavandatavate projektide rahastamist.

Looduskaitse valdkonnas töötati välja koolitusstrateegia ja teadlikkuse suurendamise programmi kavand ning algsed ettepanekud kuue võimaliku Natura 2000 ala haldamiseks. Teadlikkuse suurendamiseks korraldati kaks avalikku koosolekut: üks laiemale avalikkusele ja teine ühes kuuest võimalikust Natura 2000 alast[3]. Küprose türklased võtsid nimetatud alade kaitseks lisameetmeid, suurendades neljani nende alade arvu, mille suhtes kohaldatakse erilisi kaitsemeetmeid.

Jätkusid Lefke/Lefka piirkonna endiste kaevanduste ja rafineerimistehaste taastamise uuringute ja kontseptsiooniga seotud ettevalmistused. Tegevuse eesmärk on välja selgitada endiste kaevanduspiirkondade taastamise võimalused, viies miinimumi nende mõju keskkonnale ja inimeste tervisele. 2008. aastal toimusid piirkonnas ulatuslikud uuringud.

Tahkete jäätmete valdkonnas kirjutas komisjon alla lepingule uuringute, detailprojektide ja hankedokumentide ettevalmistamiseks mitme jäätmekäitlusrajatise ehitamiseks ja taastamiseks heakskiidetud tahkete jäätmete käitlemise kava alusel. Põhiliselt keskenduti kavandatavate rajatiste asukohtade väljaselgitamisele ja üksikasjalikule uurimisele ning tehnoloogiate valimisele. Ka tahkete jäätmete valdkonnas osutusid 2006. aasta kuluprognoosid liiga madalaks. Käesoleva programmi raames ei ole võimalik taastada kõiki praeguseid jäätmehoidlaid.

Energeetika valdkonnas korraldati kolm hanget: seoses elektriarvestite, arvestite kalibreerimis- ja katsetamissüsteemi ning reaktiivenergia mõõtmise kavaga. Esimene hange ei olnud edukas. Teine hange andis aasta lõpus positiivse tulemuse. Konkursimenetlusega saavutatud sääst võimaldab 2009. aastal hankida lisaarvesteid. Lepingu alusel on värvatud tehnilise toe meeskond, kes abistab komisjoni projekti rakendamise kontrollimisel, Küprose türgi energiaettevõtte toetamisel sektori haldamisel ning mitmetariifse süsteemi juurutamisel. Valmistati ette hange SCADA-süsteemi tellimiseks, mis võimaldab elektrivõrku reaalajas kontrollida ja juhtida, kusjuures süsteemi kirjeldus tagab selle ühilduvuse valitsuse kontrolli all olevates piirkondades praegu kasutusel oleva SCADA-süsteemiga. Taastuvenergia valdkonnas valmistati ette hange 1 MW võimsusega päikeseenergia pilootjaama rajamiseks.

Aruandeperioodi lõpus oli endiselt pooleli hange peamise telekommunikatsiooni projekti valdkonnas, mille raames uuendatakse olemasolevat võrku ja asendatakse see kaasaegse Interneti-põhise magistraalse infrastruktuuriga. Selleks et aidata Küprose türgi kogukonna abisaajatel hallata valdkonda vastavalt ELi standarditele ja rahvusvahelisele heale tavale ning viia ellu ulatuslik koolitusprogramm, eesmärgiga süsteemi uuendada, sõlmiti tehnilise abi leping.

2008. aasta juulis lõppes liiklusohutus komisjoni organisatsiooniaudit. Peamise tulemusena sõnastati mitu võimalust komisjoni restruktureerimiseks, eesmärgiga parandada suutlikkust lähendada liiklusohutuse valdkond ELi nõuetele. Õnnetuste infosüsteemi, sõidukite ülevaatuse ja juhtimisõiguse eksamite, liikluse operatiivjuhtimise ning põhiteedevõrgu parandamiseks algatati mitu hankemenetlust.

2. eesmärk: sotsiaalse ja majandusliku arengu edendamine

2006. aasta juunis asutati neljakuulise hilinemisega (edutu pakkuja poolt komisjoni vastu esitatud hagi tõttu) maaelu arengu tugiüksus . Üksuse peamine ülesanne oli abistada maaelu arengu kava ettevalmistamisel, et kindlaks määrata põllumajandustootmise tõhustamiseks ettenähtud 5 miljoni euro suuruse toetuskava prioriteedid. Lamba- ja kitsefarmide hügieenitingimuste parandamiseks kirjutati alla 26-le toetuse pilootlepingule rohkem kui poole miljoni euro ulatuses. Lisaks hakati rakendama 5 miljoni euro suurust toetuskava, mille eesmärk on parandada elamistingimusi külades. Üksus andis võimalikele toetuse taotlejatele ulatuslikku abi. Selleks et abistada komisjoni toetustaotluste hindamisel ning valitud abisaajaid projektide rakendamisel, on asutatud spetsiaalne programmijuhtimisüksus. Põllumajanduse tugiteenistuste arendamiseks ning veterinaarteenistuste suutlikkuse suurendamiseks taime- ja loomakasvatussektoris on sõlmitud lepingud tehnilise toe meeskondadega.

2008. aastal algatati kaks koolidega seotud projektikonkurssi. Esimese konkursi raames said toetust 13 kooli. Volinik Figel külastas üht neist koolidest 2008. aasta detsembris. Oma projekti raames külastasid sõpruskoole Ungaris, Soomes ja Saksamaal kolm kooli. Alg- ja keskharidussektori reformi jätkamiseks anti tehnilist abi. Jätkus koostöö Euroopa Koolitusfondiga ja selle tulemusel käivitati 2008. aasta septembris hariduse arendusplatvorm.

Selleks et toetada elukestva õppe, sotsiaalse kaasamise ja aktiivse tööturupoliitika meetmeid, algatati kaks projektikonkurssi, mille raames anti toetust 11 korral. Kohaliku ja linnainfrastruktuuri uuendamise meetmeid hakatakse haldama ühiselt koos ÜRO arenguprogrammiga. Jätkus Nikosia müüriga eraldatud vanalinnaosas asuva Bedestani hoone restaureerimine. Kalevaç'i/Kalyvakia ja Hisarköy/Kampyli külades viidi lõpule kohaliku infrastruktuuri täiustamise projektid. Suuri edusamme on tehtud Famagusta müüriga eraldatud vanalinnaosas asuva Desdemona piirkonna taastamistööde ettevalmistamisel.

Mikro- ja väikeettevõtjate laenukava raames toimunud tegevus keskendus positiivse tulemusega auditi järel (mille raames hinnati panga suutlikkust tegutseda kaudse tsentraliseeritud haldamise raamistikus) läbirääkimiste pidamisele krediidiasutusega „Kreditanstalt für Wiederaufbau” sõlmitava 9 miljoni euro suuruse lepingu üle. Jätkusuutliku majandusarenguga seotud tegevuse raames keskenduti Küprose türgi VKEde konkurentsivõime parandamise 800 000 euro suuruse toetuskava ettevalmistamisele, kasutuselevõtule ja hindamisele. Kava prioriteediks oli VKEde abistamine nende valmistumisel ühenduse õigustiku rakendamiseks taasühendamise puhul.

Erasektori arengu toetamise projekti rakendatakse ühiselt koos ÜRO arenguprogrammiga. Selleks et aidata Küprose türgi väikeettevõtjatel arendada e-kaubanduse platvorme, käivitati umbes 600 000 euro suurune toetuskava ning abisaajateks valiti välja 29 ettevõtjat.

3. eesmärk: leppimisele kaasa aitamine, usaldust suurendavad meetmed ja kodanikuühiskonna toetamine

1. Leppimine, usaldust suurendavad meetmed ja kodanikuühiskonna toetamine : peamiselt keskenduti kodanikuühiskonna organisatsioonide tugevdamisele. Hinnati 2 miljoni euro suuruse eelarvega esimest toetuskava „Küprose aktiivne kodanikuühiskond I” ja valiti välja 15 projekti. Algatati 2,5 miljoni euro suuruse eelarvega teine toetuskava „Küprose aktiivne kodanikuühiskond II”, mille raames saadud projektid olid 2008. aasta detsembris veel hindamisel. Kodanikuühiskonna tugiüksus (tehnilise toe meeskond) andis taotlejatele abi ja toetas neid. Üksus viis ellu kampaania teadlikkuse suurendamiseks kodanikuühiskonna rollist ja kodanikuaktiivsuse tähtsusest. Kampaania avati volinik Spidla juuresolekul. Nimetatud projekti raames on EL andnud teadmata kadunud isikute otsimisega tegelevale komiteele 1,5 miljonit eurot.

2. Demineerimine : 4 miljoni euro suuruse lepingu raames oli kavas demineerida kokkulepitud 26st miiniväljast 20. Puhvertsooni täielikuks demineerimiseks 2010. aasta lõpuks on vaja täiendavalt 5 miljonit eurot.

3. Ajaloo õpetamise projekt: Küprose Vabariigi ametiasutuste väljendatud mure tõttu lükkas Euroopa Nõukogu edasi ajaloo õpetamist käsitleva 1 miljoni euro suuruse lepingu allakirjutamise. Seejärel projekt lõpetati, kuna valdkonna arengu tõttu oli see vananenud.

4. Poliitteaduste akadeemia projekt : Euroopa Nõukogu poolt elluviidud projekti raames keskenduti Küprose noorte juhtide seas ühise arusaama kujundamisele põhiküsimustes, mis käsitlevad saare tulevikku integreerunud Euroopas. Saare mõlemast poolest pärit noortest juhtidest koosnev valitud rühm osales kahel seminaril.

4. eesmärk: Küprose türgi kogukonna lähendamine Euroopa Liidule

Stipendiumiprogramm jätkus akadeemilisel aastal 2008–2009. Välja anti 122 stipendiumi (võrreldes eelmise aasta 30 stipendiumiga). Küprose türgi tudengid õpivad Ühendkuningriigis, Hollandis, Prantsusmaal, Soomes, Belgias, Saksamaal, Itaalias, Hispaanias, Eestis ja Ungaris. Akadeemiliseks aastaks 2009–2010 algatati septembris ka kolmas konkurss ning sügisel korraldatud esimestel infotundidel võis näha Küprose türgi tudengite aina suurenevat huvi.

Toetuskava „Noorsoovahetuste ja muude inimestevaheliste kontaktide edendamine” raames algatati esimene projektikonkurss eelarvega 1,5 miljonit eurot. Kava eesmärk on aidata Küprose türklastel paremini mõista Euroopa väärtusi, kogemusi ja multikultuurseid traditsioone. Välja valiti vaid seitse projektiettepanekut. Tagasilükatud projektiettepanekute suur arv on tunnistuseks raskustele, millega üksikisikud seisavad silmitsi selliste projektide kavandamisel, mis oleksid kooskõlas käesoleva meetme üldeesmärkidega.

Nikosia põhjaosas asuvat tulevast infopunkti käitava teenuseosutaja leidmiseks korraldatav hange lükkus edasi raskuste tõttu, mis olid seotud projekti jaoks sobivate ekspertide leidmisega.

5. eesmärk: Küprose türgi kogukonna ettevalmistamine ühenduse õigustiku ülevõtmiseks ja rakendamiseks

Seda eesmärki täidetakse peamiselt Euroopa Komisjoni tehnilise abi infobüroo (TAIEX) kaudu. 2008. aastal korraldas TAIEX 220 üritust (näiteks õpikojad ja seminarid), millel osales 466 eksperti ELi liikmesriikidest. Abi anti peamiselt ühenduse õigustiku tulevase rakendamise kava ettevalmistamiseks. Ühenduse õigustiku tulevase rakendamise kava peamine eesmärk on luua raamistik ühenduse õigustiku nende konkreetsete valdkondade väljaselgitamiseks ja prioriseerimiseks, milles antakse abi seoses valmistumisega taasühendamiseks. Ühenduse õigustiku tulevase rakendamise kavas käsitleti ühenduse õigustiku 12 valdkonda.

Seoses Majanduskoostöö ja Arengu Organisatsiooni rahapesuvastase töökonna murega Küprose põhjaosas oleva rahapesu ja terrorismi rahastamise ohu pärast andis TAIEX rahvusvaheliste standardite ja nende rakendamise alast abi. Sellega seoses tegi rahapesuvastane töökond 2008. aasta oktoobris avalduse, mille kohaselt oli rahapesu oht märkimisväärselt vähenenud. Komisjon on nõustunud rahapesuvastase töökonna nimel jätkuvalt tegutsema ja jälgima edasisi arenguid.

Keskkonna sektoris anti abi kuue tundliku keskkonnaga kaitseala kaardistamise ja kindlaksmääramise ettevalmistamiseks, veestrateegia väljatöötamiseks ning kõigi puurkaevude ja kaevude nimestiku loomiseks.

Põllumajanduspoliitika valdkonnas jätkus töö reformistrateegia dokumendiga, kusjuures põllumajandussektoris tehti majanduslik süvaanalüüs, mille raames keskenduti peamistele sektoritele (piimatooted, teravili, kartul ja tsitrusviljad) ning konkreetsetele poliitika muutmise ettepanekutele.

Keskkonna sektori suutlikkuse arendamise projekti raames keskenduti põhiliselt õhukvaliteedi seire ja kvaliteedi tagamise süsteemide arendamisele. Selgitati välja vajalikud seadmed, valmistati ette tehniline kirjeldus ja algatati hankemenetlus.

Abi keskseks teemaks on olnud ka vajadus täpsema statistilise teabe järele.

Selleks et kontrollida üle eraldusjoone toimuvat kartulikaubandust, mis aastatel 2007–2008 kolmekordistus ja mille käive ületas 2 miljonit eurot, värvati fütosanitaarvaldkonna eksperdid. Eksperdid aitasid alustada ka kala ja tsitrusviljadega kauplemist.

Assigneerimata tehniline abi ja programmi reserv

Seda reservi aruandeperioodil ei kasutatud.

Finantsabi abimääruse artikli 4 lõike 3 kohaste halduskulude katmiseks

Komisjoni toetamiseks kõnealuse programmi rakendamisel on ette nähtud kokku 18,85 miljonit eurot (s.t 7,2 % kogueraldistest). Sellega kaetakse rakendamises osaleva personali kulud ja abiprogrammi tugibürooga seotud kulud.

Rahastamine (lepingute sõlmimine ja väljamaksete tegemine)

Lepingute sõlmimine

Aruandeperioodi lõpuks sõlmiti lepinguid 37 miljoni euro ulatuses. Sellest summast ligikaudu 31 miljonit eurot kulus programmi operatiivmeetmete ja 5 miljonit eurot abimääruse artikli 4 lõike 3 kohaste tugimeetmete rahastamiseks.

2008. aasta lõpuks oli lepinguid kogu programmi jooksul sõlmitud ligi 70 miljoni euro ulatuses (27 %). Sellest summast umbes 63 miljonit eurot kulus operatiivmeetmete rahastamiseks.

Väljamaksed

Komisjon tegi aruandeperioodil väljamakseid ligikaudu 13 miljoni euro ulatuses.

2008. aasta lõpuks oli komisjon teinud programmist väljamakseid ligikaudu 26 miljoni euro (10 %) ulatuses.

Järelevalve

Aruandeperioodil toimus kolm järelevalve vahemehhanismi koosolekut. Järelevalve vahemehhanism kujutab endast foorumit, millel saab abisaajatega üksikasjalikult arutada programmi rakendamist.

Audit ja kontroll

Laienemise peadirektoraadi siseauditi suutlikkust hindav üksus korraldas 2008. aastal siseauditi. Peamiste soovituste puhul keskenduti usaldusväärse finantsjuhtimise tagamisele Küprose põhjaosas kehtivatel erilistel õiguslikel tingimustel.

Teavitamine, reklaam ja nähtavus

Aruandeperioodi jooksul avaldati programmiga seotud küsimustes 33 pressiteadet ja korraldati 23 avalikku üritust. Programmi meeskond ja EÜ esindus kasutasid programmi nähtavuse parandamiseks mitmeid võimalusi, sealhulgas Euroopa volinike külaskäiku Küprose põhjaossa. Massimeedias viidi läbi teabekampaaniaid, enamjaolt selliste toetuskavade nagu näiteks stipendiumiprogrammi tutvustamiseks. Nähtavuse suurendamisele aitas kaasa ka Euroopa Komisjoni esindusega Küprosel tehtav koostöö: pressiteadete levitamine, intervjuud meedias ja muu tegevus. Küprose türgi kogukonna teadlikkus programmist on aruandeperioodil märkimisväärselt suurenenud.

Konsultatsioonid Küprose Vabariigi valitsusega

Küprose Vabariigi valitsuse esindajatega peeti koosolekuid, eriti kui saart külastasid kõrgemad komisjoni ametnikud. Aruandeperioodil toimus kaheksa sellist külastust. Asjaomaste ministeeriumide esindajatega peeti töörühma tasandi kohtumisi, eelkõige keskkonna-, energeetika- ja telekommunikatsioonivaldkonnas, et võtta võimaluse korral arvesse saareülese kavandamise aspekte kooskõlas abimääruse 8. põhjendusega.

Omandiõiguse küsimustes suurenes 2008. aastal oluliselt selliste projektide ettevalmistamine, mis nõuavad omandiõiguse kontrollimist. Selleks on komisjon taotlenud Küprose Vabariigi valitsuse abi eraomanike nimede kinnitamisel. Eraomanike nimede saamine oleks ainult esimene samm, sest enne ehituslepingutele allakirjutamist peab komisjon saama ka eraomanike nõusoleku.

Kokkuvõte

Aruandeperioodil keskenduti peamiselt järgmisele.

5. Rakendamine: hanketoimikute ettevalmistamine ja kontroll; toetuskavade, ehitustööde ja teenuste hangete ning lepingute projektikonkursid ning sõlmitud lepingute täitmise kontroll.

6. Programmimeeskonna täiendav tugevdamine : selleks et tõhustada lepingute sõlmimist ja programmi rakendamist, värvati kümme lisatöötajat.

Endiselt vajavad lahendamist mõned eelnevates aruannetes nimetatud probleemid. Aruandeperioodil mõjutasid abiprogrammi rakendamist järgnevad probleemid.

7. Küprose türgi ja kreeka kogukonna vaheline koostöö , mis on programmi edu võti. 2008. aastal hõlbustas programmi rakendamist parem koostöö.

8. Abi saava kogukonna vähene suutlikkus abi vastu võtta : Küprose türgi kogukond on väike ja tal puuduvad vahendid niivõrd suure hulga ressursside vastuvõtuks lühikese aja jooksul. 2008. aastal paranes olukord märkimisväärselt.

9. Nüüdseks tagasivõetud kohtuhagid põhjustasid teatavate projektide rakendamisel kahe- kuni kolmekuulise viivituse.

10. Omandiga seotud viivitused : omanike nimede väljaselgitamiseks vajalik aeg ja vajadus hankida nende nõusolek peab mahtuma pingelisse rakendamise ajakavva. See probleem muutub pakilisemaks 2009. aastal, kui läheneb lepingute sõlmimise tähtaeg.

11. Vahendite puudujääk : tehniliste dokumentide ettevalmistamise ja projektide kohandamise järel on tekkinud märkimisväärne vahendite puudujääk ning praegu kasutatavatest vahenditest ei pruugi piisata ühe või enama kavandatud projekti rahastamiseks.

[1] ELT L 65, 7.3.2006, lk 5.

[2] Esimesele töövõtulepingule kirjutati alla 2009. aasta veebruaris.

[3] Täiendavad koosolekud viiel ülejäänud alal toimusid 2009. aasta esimesel poolel.